Tuairim ó Choiste Eacnamaíoch agus Sóisialta na hEorpa maidir le

Turasóireacht agus iompar/Obair leantach

(tuairim féintionscnaimh)

(2022/C 275/01)

Rapóirtéir: Panagiotis GKOFAS

Cinneadh ón Tionól Iomlánach 25.3.2021 Bunús dlí Riail 32(2) de na Rialacha Nós Imeachta Tuairim féintionscnaimh Rannóg atá freagrach An Margadh Aonair, Táirgeacht agus Tomhaltas Dáta a glactha sa rannóg 3.2.2022 Dáta a glactha sa seisiún iomlánach 23.2.2022 Seisiún iomlánach Uimh. 567 Toradh na vótála (ar son/in aghaidh/staonadh) 185/2/7

1. Conclúidí agus moltaí

1.1. Molann Coiste Eacnamaíoch agus Sóisialta na hEorpa (CESE) na comhiarrachtaí éachtacha a rinne institiúidí an Aontais Eorpaigh in 2021, mar aon lena dtograí beartais agus bearta atá dírithe ar chabhrú le gnólachtaí téarnamh agus fostaíocht a áirithiú in earnálacha turasóireachta, iompair agus taistil na hEorpa, arb iad na héiceachórais ar ar buaileadh an buille is measa de dheasca phaindéim COVID-19 iad ( 1 ) . Mar sin féin, ní léir ar fad tionchar na paindéime go fóill ná na hiarmhairtí ar an ngeilleagar agus ar an tsochaí. Caithfear iarrachtaí suntasacha a dhéanamh chun a áirithiú go leanfar de chur chuige comhordaithe ar leibhéal an Aontais Eorpaigh sna míonna atá amach romhainn, agus go mbeidh tacaíocht fhollasach ann do FBManna ó thaobh creidmheasa agus airgeadais de, chomh maith le faisnéis faoin vacsaíniú, agus bearta sábháilteachta chun a áirithiú go mbeidh turasóireacht, taisteal agus iompar sábháilte ann agus go ndéanfar na sreafaí turasóirí a mhealladh ar ais de réir a chéile (tríd an gCóras Eorpach de Tháscairí Turasóireachta (ETIS) a chur chun feidhme agus trí shábháilteacht don turasóireacht a chothú ( 2 ) ).

1.2. Ní fhillfidh an turasóireacht ar an leibhéal a bhí ann roimh an bpaindéim: beidh samhlacha gnó nua ann mar thoradh ar idirspleáchas domhanda agus treochtaí níos glaise agus níos digití in iompraíocht tomhaltóirí. Measann CESE gurb iad na bearta seo a leanas a bheidh ag teastáil ar leibhéal an Aontais Eorpaigh agus na mBallstát/réigiúnach sa ghearrthéarma, sa mheántéarma agus san fhadtéarma:

1.2.1. Sa ghearrthéarma: — Deimhin a dhéanamh de go gcuirfear earnáil an óstáin, na bialainne agus na lónadóireachta (HORECA) maille le micrifhiontair agus FBManna, atá ag feidhmiú i ngach cuid de réimse na turasóireachta, go háirithe na bialanna, san áireamh i bPleananna Téarnaimh an Aontais Eorpaigh agus na mBallstát, d’fhonn a áirithiú go dtiocfaidh siad slán. Ní mór don Aontas Eorpach agus do na rialtais náisiúnta lántacaíocht a thabhairt do bhearta tacaíochta airgeadais práinneacha, do thionscnaimh maoiniúcháin dhírigh agus don Chreat Sealadach maidir le bearta Státchabhrach tar éis 2022. — Bearta tacaíochta airgeadais do mhicrifhiontair agus FBManna a choimirciú, go háirithe iad siúd in earnáil HORECA, síneadh a chur le cistiú AE agus náisiúnta chomh fada agus is gá sin agus i ndiaidh mhí na Nollag 2022 agus gan beag a dhéanamh den tionchar a bheidh ag an ngéarchéim foirne atá ann faoi láthair ar luas an téarnaimh. — Síneadh a chur leis an gclár SURE le haghaidh 2022 agus na dliteanais chánach uile a bhí iníoctha leis na húdaráis a chur siar, lena n-áirítear dliteanais a gineadh le linn na paindéime, go háirithe d’earnáil HORECA agus do mhicrifhiontair agus FBManna. — Sainbhuiséad turasóireachta a bhunú sa chreat airgeadais ilbhliantúil (CAI) agus na coinníollacha agus na nósanna imeachta comhchuibhithe a fheabhsú faoinar féidir rochtain a fháil ar chistí faoi chuimsiú na bPleananna Náisiúnta Téarnaimh agus Athléimneachta: e.g. digiteáil agus claochlú an bhonneagair a dhéanamh ar dhóigh níos inbhuanaithe, an prionsabal “tús áite d’fhiontair bheaga” agus “prionsabal na haon uaire” a chur i bhfeidhm, lena n-áirítear, ar an leibhéal praiticiúil, micrifhiontair a fhágáil ar bheagán nósanna imeachta maorlathais, agus glaonna trédhearcacha ar thairiscintí a thabhairt isteach le haghaidh gnólachtaí turasóireachta agus údaráis turasóireachta áitiúla (3). — Réamhriachtanais a chur chun feidhme chun an turasóireacht agus micrifhiontair iompair agus FBManna iompair a lánpháirtiú sa chóras baincéireachta agus in earnáil an mhaoiniúcháin trí scéimeanna ráthaíochta AE ón Aontas agus ón mBanc Ceannais Eorpach. — Feabhas a chur ar an gcomhordú ar fud na hEorpa, comhchuibhiú níos fearr a dhéanamh ar na prótacail sláinte agus sábháilteachta (chun go mbeidh siad so-úsáidte ag FBManna), taisteal i dtíortha nach Ballstáit den Aontas iad a éascú le haghaidh an phobail i gcoitinne agus le haghaidh gnólachtaí AE, teorainneacha a choinneáil ar oscailt, srianta ar thaistealaithe a íoslaghdú agus líon na straitéisí agus na bpleananna comhordúcháin a mhéadú i measc rialtais an Aontais agus na mBallstát, chun sreafaí idirnáisiúnta turasóireachta agus infheistíochtaí díreacha coigríche a athbhunú. — Institiúidí uile an Aontais Eorpaigh, na comhpháirtithe sóisialta, eagraíochtaí na sochaí sibhialta, agus comhlachtaí taighde agus acadúla a spreagadh chun “Bliain Eorpach na Turasóireachta Inbhuanaithe” a reáchtáil in 2022 agus chun líonra taispeántas agus aontaí AE maidir leis an turasóireacht inbhuanaithe agus an taisteal inbhuanaithe a chur chun cinn sna margaí idirnáisiúnta. — Líne “thurasóireachta” a thabhairt isteach i ngach tionscadal TEN-T – conairí iompair Eorpacha. — Córas comhchuibhithe CBL laghdaithe le haghaidh earnáil uile an fháilteachais agus na turasóireachta a thabhairt isteach a chaithfidh a bheith so-úsáidte ag FBManna agus lena ngabhfaidh nósanna imeachta sonracha trédhearcacha, uirlisí agus nósanna imeachta rochtana cistiúcháin (pointe teagmhála aonair, uirlisí ar líne, cláir nasctha le heagraíochtaí ionadaíocha micrifhiontar agus FBManna) agus líne bhuiséid ar leith do na FBManna beaga go háirithe. — Ombudsman/údarás a chur ar bun chun maoirseacht a dhéanamh ar chur chun feidhme bhearta téarnaimh an Aontais, agus rochtain ar leachtacht, go háirithe do mhicrifhiontair agus d’fhiontair beaga in earnáil na turasóireachta agus an iompair, maille le dualgais shonracha eile (4). — Sásra AE a fhorbairt chun faireachán a dhéanamh ar an soláthar tacaíochta le haghaidh micrifhiontar agus FBManna faoin gCreat Airgeadais Ilbhliantúil reatha (2021-2027).

1.2.2. Sa mheántéarma: — Ró-fhéichiúnas a sheachaint agus a chinntiú nach gcaillfear an acmhainneacht creidmheasa (5). — Tascfhórsa a údarú chun maoirseacht a dhéanamh ar chur chun feidhme agus tionchar na mbeart téarnaimh, bearta atá dírithe ar mhicrifhiontair agus fiontair bheaga in earnáil na turasóireachta agus an iompair go háirithe. — Faireachán a dhéanamh ar Phleananna Téarnaimh agus Athléimneachta na mBallstát, á chinntiú gur cuireadh athchóirithe turasóireachta san áireamh. — Sásra AE a chruthú chun faireachán a dhéanamh ar an soláthar tacaíochta le haghaidh micrifhiontar agus FBManna faoin gCreat Airgeadais Ilbhliantúil reatha (2021-2027). — Líne bhuiséid ar leith le haghaidh na turasóireachta a bhunú i mbuiséad an Aontais Eorpaigh, ar léiriú í ar a thábhachtaí atá an t-éiceachóras sin agus na riachtanais atá aige tar éis ghéarchéim COVID-19, araon. — “Comhaontas Eorpach um Thurasóireacht” láidir a chruthú chun tionscnaimh a chomhthiomsú agus chun an leas is fearr is féidir a bhaint as cistiú. Caithfidh páirt fhiúntach a bheith ag CESE sa chomhaontas sin.

1.2.3. San fhadtéarma: — Plean straitéiseach turasóireachta fadtéarmach AE a fhorbairt: dlús a chur leis an aistriú i dtreo samhail ghnó turasóireachta níos athléimní agus níos inbhuanaithe, e.g. FBManna a bheith san áireamh i gcomhpháirtíochtaí príobháideacha poiblí. — Gairmoiliúint agus oiliúint oideachais a bheith ina dtosaíocht le haghaidh FBManna ar an leibhéal náisiúnta/réigiúnach agus feabhas a chur ar chláir shoghluaisteachta printíseachta in earnálacha na turasóireachta agus an iompair, agus béim a chur ar scileanna digiteacha agus inbhuanaitheachta (6), maidir le cinn scríbe nua agus limistéir iargúlta go háirithe. — Beartais turasóireachta agus iompair an Aontais don “chéad ghlúin eile” a chur le chéile lenar féidir intuarthacht a áirithiú agus muinín a chothú do théarnamh inbhuanaithe. — Cineálacha nua maoiniúcháin a fhorbairt le haghaidh micrifhiontar, gnólachtaí in earnáil HORECA agus faoi cheannas ban go háirithe, ina dtugtar aghaidh ar dhúshláin na linne (7) agus ar an téarnamh ó thionchar phaindéim COVID-19, agus scrúdú a dhéanamh ar an tslí is fearr chun tacaíocht a thabhairt do na gnólachtaí sin, mar atá molta ag A Mórgacht, Máxima Banríon na hÍsiltíre agus ag GPFI (8).

1.3. Turasóireacht agus Iompar in 2020 agus ina dhiaidh sin Measann CESE maidir le formhór na moltaí a leagtar amach sa tuairim uaidh dar dáta 18 Meán Fómhair 2020 maidir le ( 9 ) (níl leagan Gaeilge ann) gur moltaí comhtháthaithe agus ábhartha iad i gcónaí agus nár chuir an Coimisiún Eorpach san áireamh go leordhóthanach iad ina chuid beartas agus comhairliúchán.

1.4. Tá CESE á fhiafraí d’institiúidí AE/na mBallstát/réigiúnacha, na comhpháirtithe sóisialta agus eagraíochtaí na sochaí sibhialta i gcoitinne an bhfuil siad tiomanta d’infheistíochtaí a athlainseáil san fhadtéarma trí chur chuige uileghabhálach a shaothrú chun tacú le creat geilleagair ghoirm a thógáil agus clár oibre turasóireachta comhpháirteach le haghaidh 2030/2050, conairí cistiúcháin iomchuí a shainaithint agus síneadh creidmheasa a thabhairt, ón uair nach mbeidh sreabhadh airgid thirim ann do FBManna in earnáil na turasóireachta i ndiaidh na paindéime. Agus cúrsaí mar atá, níl sé indéanta ag FBManna infheistíocht a dhéanamh sa gheilleagar gorm go dtí go dtéarnóidh siad agus go bhféadfaidh siad a ndliteanais a íoc.

1.5. Tá sé ríthábhachtach beartais nua a thabhairt isteach, agus acmhainní leordhóthanacha airgeadais a leithdháileadh chun an earnáil a tharrtháil, agus go ndéanfar beartas turasóireachta Eorpach fadtéarmach, inbhuanaithe, cliste agus freagrach a fhorbairt. Ina theannta sin, cuireann CESE i bhfáth a thábhachtaí atá sé sainlíne bhuiséid le haghaidh na turasóireachta a bheith i mbuiséad an Aontais Eorpaigh agus rialachas iomchuí a áirithiú chun gníomhaíochtaí straitéiseacha beartais a chur chun feidhme, lena n-áirítear Gníomhaireacht Turasóireachta Eorpach a chruthú a dhéanfaidh na gníomhaíochtaí seo a leanas: — limistéar comhchoiteann sonraí Eorpach a chruthú chun tuilleadh sonraí a chur ar fáil lena n-úsáid; — clár staidrimh Eorpach a chur chun feidhme faoina mbaileofar méadrachtaí chun beartais turasóireachta a rianú go cuí, agus malartú dea-chleachtas AE agus curaclam AE sa turasóireacht inbhuanaithe a chur chun cinn (e.g. Acadamh Turasóireachta Inbhuanaithe FBManna de chuid an Aontais Eorpaigh); — comhoibriú idirnáisiúnta AE le hEagraíocht Dhomhanda Turasóireachta na Náisiún Aontaithe (UNWTO), an Eagraíocht um Chomhar agus Forbairt Eacnamaíochta (ECFE) agus Meitheal G20 um an Turasóireacht a athlainseáil agus acadamh turasóireachta AE a chruthú a bheadh dírithe ar FBManna agus ar chláir chun “oiliúint a chur ar na hoiliúnóirí” i gcomhréir le caighdeáin na n-eagraíochtaí thuasluaite.

1.6. Tá CESE ar son cur chuige beartais níos uileghabhálaí a shaothrú agus réitigh inbhuanaithe a lorg chun todhchaí na turasóireachta agus an iompair a choimirciú bunaithe ar na trí phríomhcheanglas agus phríomhdheis seo a leanas: — misneach a athmhúscailt agus téarnamh a chumasú chun athoscailt agus cónascacht an iompair laistigh den Aontas, agus le tíortha nach Ballstáit den Aontas Eorpach iad freisin, a éascú de réir a chéile; — foghlaim ó eispéireas na paindéime agus ó na cleachtais a tugadh isteach, tacar sonrach táscairí (a bheadh so-úsáidte ag FBManna) a ghlacadh, agus sonraí a chomhchuibhiú maidir le tionchar na paindéime ar earnáil an iompair agus na turasóireachta agus ar na treochtaí paindéimeacha san earnáil sin ar leibhéal AE, réigiúnach agus idirnáisiúnta; — tosaíocht a thabhairt do chlár oibre forbartha inbhuanaithe a sholáthródh treoraíocht fhadtéarmach le haghaidh turasóireacht AE/idirnáisiúnta sa todhchaí.

1.7. Molann CESE “Tascfhórsa Leachtachta agus Infheistíochta le haghaidh Micrifhiontar agus Gnóthais Bheaga” a bheadh buan a chur ar bun, nó é a chur ar bun mar shainghrúpa ardleibhéil AE nó náisiúnta, lena n-áirítear éiceachórais na turasóireachta agus an iompair, a d’fhéadfadh cur chun feidhme na mbeart téarnaimh a éascú agus tacú leo agus a d’fheidhmeodh mar shásra faireacháin AE a mbeadh na sonraí riachtanacha neamhspleácha agus trédhearcacha aige maidir le sreafaí leachtachta micrifhiontar agus FBManna, agus a rochtain siúd ar chistí.

1.8. Molann CESE d’institiúidí AE, do na Ballstáit, na réigiúin agus comhpháirtithe sóisialta náisiúnta/AE athmhachnamh ó bhonn a dhéanamh, leas a bhaint as cláir chomhpháirteacha ar ardcháilíocht agus uirlisí beartais rescEU níos éifeachtaí agus as uirlisí beartais níos éifeachtaí um laghdú rioscaí tubaiste, agus dea-chleachtais a mhalartú chun an tsochaí shibhialta a dhéanamh rannpháirteach sa bhainistíocht ghéarchéime chun nach gcaillfear daoine agus chun nach mbeidh caillteanais eacnamaíocha ann ( 10 )

1.9. Creideann CESE, in éagmais mhuinín na dtomhaltóirí, go mbeidh tionscal na turasóireachta agus an taistil chun deiridh ar an treocht ghinearálta i leith téarnamh eacnamaíoch. Príomhthoisc maidir leis an iontaoibh agus muinín sin a chothú athuair is ea a áirithiú go mbeidh cosaint láidir ann do chearta tomhaltóirí faoin Treoir maidir le taisteal láneagraithe agus socruithe taistil nasctha (PTD) ( 11 ) , agus ba cheart an t-athbhreithniú uirthi a bheith dírithe ar laigí maidir le cearta taistealaithe i reachtaíocht an Aontais Eorpaigh a bhaint, mar a léiríodh ón bpaindéim.

1.10. In ainneoin go dtugtar ceart ar aisíoc airgid do thaistealaithe faoi dhlíthe taistil AE, tá bearta géarchéime náisiúnta curtha chun feidhme ag go leor de na Ballstáit a théann glan i gcoinne an chirt sin sa mhéid go dtugtar ar thomhaltóirí glacadh le dearbháin agus/nó go gcuirtear síneadh leis na sprioc-amanna reachtúla chun aisíocaíochtaí a dhéanamh. Is den riachtanas é dlí AE a urramú agus a fhorfheidhmiú. Agus í i réim le beagnach dhá bhliain anuas, tá tionchar airgeadais díreach agus tubaisteach imeartha ag an bpaindéim ar ghnólachtaí turasóireachta freisin, go háirithe ar mhicrifhiontair agus FBManna.

1.11. Dá bhrí sin, tá CESE ag iarraidh ar an gCoimisiún féachaint a indéanta atá sé togra a dhéanamh chun an Treoir a oiriúnú ar bhealach a chinnteodh, i gcás force majeure /foiche Dé amach anseo amhail paindéim, go gcuirfeadh na Ballstáit comhchistí ráthaíochta i bhfeidhm chun aird níos fearr a thabhairt ar leasanna marthanais na ngnólachtaí turasóireachta agus chun a áirithiú ag an am céanna go dtabharfar cúiteamh cuí do thomhaltóirí.

2. Réamhrá agus barúlacha ginearálta

2.1. Ní fhillfidh an turasóireacht san Aontas Eorpach ná an turasóireacht dhomhanda ar na leibhéil a bhí ann roimh an bpaindéim. Ní léir fós tionchar agus iarmhairtí iomlána na paindéime do shochaithe agus don gheilleagar. Sular bhuail COVID-19 an domhan, is ón turasóireacht a tháinig 10 % beagnach de OTI an Aontais Eorpaigh, go díreach nó go indíreach, bhí thart ar 22,6 milliún post á soláthar ag an turasóireacht, rud a d’fhág an tAontas ar an bpríomhcheann scríbe turasóireachta ar domhan a raibh thart ar 563 mhilliún duine ag triall air as áiteanna idirnáisiúnta, agus is ón turasóireacht a tháinig 30 % den bhrabús domhanda in 2018. Ba é an tAontas Eorpach an príomhcheann scríbe turasóireachta ar domhan in 2018 agus 30 % de na taistealaithe idirnáisiúnta ag triall air. Bhí breis agus 600 000 áit lóistín do thurasóirí in AE-27 in 2018 agus cuireadh 1 326 049 994 oíche in áirithe (cóiríocht oíche).

2.2. Mheas Airmheán Comhpháirteach Taighde (JRC) an Choimisiúin Eorpaigh gur tionscail turasóireachta is cúis le 6 % d’fhostaíocht iomlán an Aontais Eorpaigh. Thairis sin, cuireann an turasóireacht i bhfad níos mó ná sin leis an bhfostaíocht i réigiúin áirithe agus is minic gurb í an t-aon sórt fostaíochta í le haghaidh oibrithe ar bheagán scileanna. Mar shampla, sa Chréit (sa Ghréig), in Jadranska Hrvatska (sa Chróit), in Valle d’Aosta (san Iodáil) agus sna hOileáin Chanáracha (sa Spáinn), is ón turasóireacht a thagann breis is 30 % den fhostaíocht réigiúnach uile.

2.3. Tar éis tonnta éagsúla iarphaindéime in 2020 agus 2021, is anois a fheicimid a mhéid a chuaigh COVID-19 i bhfeidhm ar an bhfostaíocht agus na hiarmhairtí sóisialta treascracha a bhí aici ar earnálacha na turasóireachta agus an iompair: easpa turasóireacht idirnáisiúnta, éileamh lag agus leochaileach ar earraí/sheirbhísí a bhaineann leis an turasóireacht (de bharr samhlacha tomhaltais agus athruithe iompraíochta sa turasóireacht le linn sealanna COVID–19), gnólachtaí atá ag teip a bheith ag éirí níos líonmhaire agus méadú ar fhiachas (rud nach bhfuil teoranta do chuideachtaí turasóireachta amháin), deacrachtaí chun rochtain a fháil ar bhearta leachtachta agus freagairtí neamhéifeachtacha ó riaracháin phoiblí. Rud eile, ní cuidiú iad an méid seo a leanas ach an oiread chun an tsoghluaisteacht trasteorann a athbhunú ná chun téarnamh eacnamaíoch a spreagadh: a threallaí atá na bearta athoscailte mar a thugtar orthu, mí-úsáid beart sriantach na bpas glas agus éagumas údarás neamhspleách cearta aonchineálacha turasóirí/taistealaithe agus gnólachtaí a ráthú, a chasta a bhíonn an fhaisnéis agus easpa faisnéis iontaofa go minic maidir leis an staid sláinte agus sábháilteachta iarbhír do thurasóirí, agus na nósanna imeachta maorlathacha casta le haghaidh soghluaisteacht laistigh de theorainneacha inmheánacha an Aontais Eorpaigh.

2.4. Is fiú a lua de réir thuarascáil le deireanas ó Sheirbhís Taighde Pharlaimint na hEorpa (EPRS) ( 12 ) , gur tionchar aisiméadrach agus an-logánta a bhí ag paindéim COVID-19 ar chinn scríbe turasóireachta éagsúla san Aontas Eorpach.

2.5. Faoi mar a léirítear le Fíoracha 1 agus 2 ó thuarascáil EPRS, tháinig laghdú suntasach le linn na paindéime ar rannchuidiú na turasóireachta le fostaíocht agus OTI. San Iodáil, mar shampla, laghdaíodh rannchuid na turasóireachta le OTI faoina leath in 2020 (i gcomparáid le 2019), titim ó 13,1 % go 7 %, agus cailleadh 337 000 post. I gcomparáid leis na Stáit Aontaithe, bhí neart Ballstát de chuid an Aontais Eorpaigh (e.g. an Ghearmáin, an Iodáil agus an Fhrainc) ina raibh caillteanas níos measa ó thaobh OTI de cé nach raibh an caillteanas fostaíochta chomh holc céanna.

2.6. Mí is fiche tar éis thús na paindéime san Eoraip, agus is géarchéim gan fasach atá roimh éiceachórais na turasóireachta domhanda agus an iompair dhomhanda i gcónaí ( 13 )

2.7. San Aontas, feictear patrúin nua comaitéireachta agus siopadóireachta sna limistéir uirbeacha, mar ar cuireadh in oiriúint iad do shrianta taistil arna bhforchur ag rialtais, amhail níos mó siúil, rothaíochta, iompair i ngluaisteáin agus siopadóireachta ar líne, agus is é an taisteal ar chórais iompair phoiblí atá thíos leis. I gcuid mhaith tíortha san Aontas, mar thoradh ar shrianta COVID-19, ní raibh na daoine scothaosta go háirithe in ann an t-éileamh ar an turasóireacht agus iompar séasúrach a chothú.

2.8. Bhí an taisteal d’iarnród, ar longa cúrsála, ar longa paisinéirí agus in eitleáin thíos leis de bharr titim 70 % san éileamh ar thurasóireacht idirnáisiúnta, rud a d’fhág titim san ioncam agus caillteanais fostaíochta sa dá earnáil agus sna hearnálacha a bhraitheann orthu (e.g. sna hearnálacha tionsclaíochta agus miondíola). Cé nach ndeachaigh sin i bhfeidhm ar an iompar lasta an oiread céanna go fóill, meastar go gcúngóidh an earnáil sin sna blianta atá le teacht, go háirithe i gcás ina mbeidh cúlú eacnamaíoch ann. Dá bhrí sin, ba cheart aird iomchuí a thabhairt ar na hearnálacha sin i bpleananna téarnaimh an Aontais Eorpaigh agus na mBallstát.

2.9. Chomh maith leis na feiniméin sin, léirigh na dóiteáin i ndeisceart na hEorpa agus na tuilte i dtuaisceart na hEorpa le deireanas — de bhreis ar na daoine a cailleadh agus na caillteanais eacnamaíocha — nach bhfuil torthaí ionchais á mbaint amach de thoradh na ngnáthbheartas agus an tsásra leochailigh rescEU atá ann faoi láthair agus nach bhfuil siad ag cruthú go maith mar shamhlacha inbhuanaithe don fhadtéarma.

3. Ar son beartais turasóireachta agus iompair AE don “chéad ghlúin eile”

3.1. Beidh cur chuige nua ag teastáil don chéad ghlúin eile, cur chuige níos comhchuibhithe a bheidh bunaithe ar roghanna beartais Eorpacha agus náisiúnta le haghaidh athléimneacht ghearrthéarma, mheántéarma agus fhadtéarma agus ar théarnamh iomlán na turasóireachta agus an iompair. Ba cheart príomhphrionsabail choiteanna a bheith i gcroílár cláir oibre nua AE, ar clár oibre polaitiúil, sóisialta agus eacnamaíoch é, chun na nithe seo a leanas a thabhairt i gcrích: — muinín a chothú athuair in éiceachórais turasóireachta agus iompair AE (ar micrifhiontair agus FBManna agus daoine féinfhostaithe is mó atá ag feidhmiú iontu) i measc oibrithe, an phobail i gcoitinne, turasóirí/taistealaithe agus infheisteoirí príobháideacha agus poiblí ar leibhéal AE/domhanda; — cabhrú chun athmhachnamh a dhéanamh ar éiceachórais turasóireachta agus iompair AE d’fhonn athléimneacht agus téarnamh a chur chun cinn i dtreo “aistriú triarach” (sláinte, digiteach, glas); — filleadh ar na leibhéil éilimh a bhí ann roimh COVID-19, agus infheistíochtaí nua a chur chun cinn, a bheidh inacmhainne ag FBManna, i bhfás inbhuanaithe agus fadtéarmach sna hearnálacha i ndiaidh 2021-2027.

3.2. Leis an bpacáiste “Oiriúnach do 55” a d’eisigh an Coimisiún Eorpach le déanaí, is féidir leis an Aontas spriocanna na mór-roinne maidir le hastaíochtaí gás ceaptha teasa a laghdú, spriocanna atá cumhdaithe sa Dlí Aeráide Eorpach, a bhaint amach. Imríonn na tograí sa phacáiste sin tionchar freisin ar éiceachórais iompair agus turasóireachta na hEorpa. Mura gcuirfear an beartas ceart san áireamh agus na bearta sin á gceapadh, ní bheidh beartais turasóireachta agus iompair an Aontais Eorpaigh don “chéad ghlúin eile” ann de thoradh na dtograí. Go deimhin, d’fhéadfadh na bearta atá beartaithe a bheith ina gcúis le méadú suntasach ar chostais rialála do ghnólachtaí an Aontais, idir bheag agus mhór, agus le dochar a dhéanamh dá gcumas dul in iomaíocht le cuideachtaí iompair agus turasóireachta lasmuigh den Aontas atá suite thart ar theorainneacha an Aontais, rud a chuirfeadh poist sna hearnálacha sin i mbaol san Aontas. Ar an ábhar sin, is iad na réigiúin sin san Aontas atá ag brath go mór ar an turasóireacht is mó a bheadh thíos leis. Dá bhrí sin, le cur chuige nua don “chéad ghlúin eile”, ba cheart aird a thabhairt ar an tionchar a bheidh ag an bpacáiste reachtach sin ar éiceachórais iompair agus turasóireachta na hEorpa agus a áirithiú nach ndéanfar dochar dá n-iomaíochas (idirnáisiúnta). Is ar an gcaoi sin amháin is féidir fostaíocht agus iomaíochas na hEorpa a chosaint, sceitheadh carbóin a sheachaint agus rath an chur chuige nua don “chéad ghlúin eile” a ráthú.

4. Tús maith: feasacht nua ar leibhéal AE

4.1. Ba cheart solúbthacht Chreat Sealadach an Choimisiúin maidir le Bearta Státchabhrach a ráthú go dtí deireadh 2022 agus ba cheart an clár SURE, clár tábhachtach fostaíochta, a bheith i bhfeidhm ar feadh na tréimhse céanna. Mar sin féin, ba cheart gníomhaithe sóisialta agus eagraíochtaí FBManna a bheith níos rannpháirtí chun go mbeidh an pacáiste ag comhlíonadh ionchas maidir le tionchar agus éifeachtacht.

4.2. Bíodh sin mar atá, tá idirghabháil beartais ag teastáil go géar maidir leis na scéimeanna leachtachta, maoiniúcháin agus athchaipitliúcháin atá ar fáil do ghnólachtaí beaga, d’earnáil HORECA agus do FBManna, faoina gcuirfear síneadh leis na bearta agus na cláir sin go dtí deireadh 2022-2023.

4.3. Le chéile, éileoidh na Pleananna Náisiúnta Téarnaimh agus Athléimneachta a cuireadh isteach agus an Creat Airgeadais Ilbhliantúil nua (2021-2027) córas athneartaithe agus comhchuibhithe modheolaíochtaí coiteanna agus malartuithe maidir le cleachtas beartais (lena n-áirítear an Seimeastar Eorpach) chun na nithe seo a leanas a ráthú: an téarnamh eacnamaíoch siméadrach AE is gá, iomaíocht chóir i measc gníomhaithe poiblí agus príobháideacha, go háirithe bialanna, earnáil HORECA agus FBManna, ar an leibhéal náisiúnta/réigiúnach/áitiúil, cóineasú sóisialta agus ionchuimsitheacht.

4.4. Is iad na Pleananna Náisiúnta Téarnaimh agus Athléimneachta a chinnfidh conas mar a leithdháilfear na cistí agus mar a chaithfear iad laistigh de na sprioc-amanna reatha. Ag brath ar an mBallstát atá i gceist, beidh an turasóireacht á cumhdach ag bearta a bhfuil baint shonrach acu le turasóireacht faoina ndéanfar an earnáil a nuachóiriú nó ag bearta cothrománacha a bheidh ábhartha do na hearnálacha uile. Ar na cúiseanna sin, rinneamar creat gearrthéarmach go meántéarmach/fadtéarmach a fhorbairt agus ceithre cholún beartais ag baint leis ar a mbunóimid ár gconclúid chríochnaitheach agus ár moltaí críochnaitheacha:

4.5. COLÚN I: Leachtacht, téarnamh fostaíochta agus muinín lucht gnó a chothú athuair

4.5.1. Ó tharla nach ann d’aon fhaisnéis shoiléir agus suas chun dáta maidir le tionchar ionchais na tacaíochta airgeadais a leithdháilfear faoi chlár téarnaimh an Choimisiúin Eorpaigh faoin gCiste Eorpach Infheistíochta (CEI) ar mhicrifhiontair agus FBManna, cuireann CESE in iúl gur ábhar imní dó an méid sin agus molann sé an méid seo a leanas: — tascfhórsa a chur ar bun chun cur chun feidhme na mbeart téarnaimh a mhaoirsiú, go háirithe na bearta sin atá dírithe ar mhicrifhiontair agus fiontair bheaga in earnáil na turasóireachta agus an iompair; — Pleananna Náisiúnta Téarnaimh agus Athléimneachta na mBallstát a mhaoirsiú chun a mheasúnú ar cuireadh athchóirithe a bhaineann leis an turasóireacht san áireamh; — sásra AE a chruthú a mhaoirseodh an soláthar tacaíochta do mhicrifhiontair agus FBManna faoin gCreat Airgeadais Ilbhliantúil reatha (2021-2027); — líne bhuiséid ar leith a bhunú le haghaidh na turasóireachta, ar léiriú í ar a thábhachtaí atá an t-éiceachóras sin agus na riachtanais atá aige tar éis ghéarchéim COVID-19, araon; — scéimeanna athdheise agus luathrabhaidh le haghaidh gnólachtaí turasóireachta agus gnólachtaí beaga iompair a chur chun feidhme mar aon le clár sócmhainneachta so-úsáidte le haghaidh FBManna; — ba cheart na tionscnaimh agus na tograí éagsúla sin a chomhthiomsú i “gComhaontas Eorpach um Thurasóireacht”, lena bhféadfaí díriú níos fearr ar fhadhbanna, ar réitigh agus ar chistiú. Rannchuideoidh CESE leis sin trí pháirt a ghlacadh i bplé agus in obair an Chomhaontais sin.

4.6. COLÚN II: Líonraí sonraí eolais agus ullmhacht, sláinte agus sábháilteacht, maolú riosca

4.6.1. Braitear tionchar na turasóireachta ar an ngeilleagar, ar an gcomhshaol agus ar an timpeallacht thógtha, ar an bpobal áitiúil sna háiteanna a dtugtar cuairt orthu agus ar na cuairteoirí féin. Feidhmíonn easpa staitisticí maidir le hinbhuanaitheacht na turasóireachta mar chonstaic ar bheartais atá dírithe ar an turasóireacht a dhéanamh níos inbhuanaithe agus ar fhíorú a hacmhainneachta chun rannchuidiú leis na Spriocanna Forbartha Inbhuanaithe a chur i gcrích. Má tá inbhuanaitheacht i gcúrsaí turasóireachta ina tosaíocht, bíodh tomhas na hinbhuanaitheachta sa turasóireacht ina tosaíocht freisin.

4.6.2. Tá Eagraíocht Dhomhanda Turasóireachta na Náisiún Aontaithe (UNWTO), i gcomhar le Roinn Staidrimh na Náisiún Aontaithe (UNSD), ag cabhrú leis na príomhthíortha agus institiúidí Creat Staidrimh a fhorbairt chun Inbhuanaitheacht na Turasóireachta a thomhas. Cuireann gníomhaireachtaí idirnáisiúnta i dtábhacht go bhfuil ag méadú ar an ngá le hinbhuanaitheacht na turasóireachta a thomhas maidir lena gnéithe uile – gnéithe eacnamaíocha, sóisialta agus comhshaoil – agus go bhféadfadh an tAontas Eorpach an taithí náisiúnta a chur leis agus caighdeán comhchuibhithe a leagan síos ina leith.

4.7. COLÚN III: Conairí aistrithe sa ghearrthéarma/san fhadtéarma:

4.7.1. Ní mór do straitéis thionsclaíoch an Aontais Eorpaigh dlús a chur leis na haistrithe glasa agus digiteacha agus cur le hathléimneacht éiceachórais thionsclaíocha an Aontais, a bhfuil micrifhiontair agus FBManna ina gcomhchuid bhunriachtanach díobh, go háirithe in earnálacha na turasóireachta agus an iompair. Ba cheart cur chuige uileghabhálach a bheith ag gabháil le comhchruthú “conairí aistrithe” le haghaidh na turasóireachta in éineacht le heagraíochtaí sochaí sibhialta, comhpháirtithe sóisialta, na húdaráis phoiblí uile agus rialtóirí, ar cur chuige é a bheidh riachtanach chun cásanna gnó inbhuanaithe a chur i gcomparáid le chéile agus athmhachnamh a dhéanamh ar réitigh turasóireachta, HORECA agus iompair inbhuanaithe ar leibhéal AE, agus ar an leibhéal náisiúnta agus réigiúnach.

4.8. COLÚN IV: Rialachas agus acmhainní: ról na n-eagraíochtaí sochaí sibhialta maidir le beartais inbhuanaithe turasóireachta agus iompair sa “chéad ghlúin eile” (na Pleananna Náisiúnta Téarnaimh agus Athléimneachta).

4.9. Rinne an Coimisiún Eorpach seacht dtionscnamh suaitheanta a leagan amach, agus é á mholadh do Bhallstáit infheistíochtaí agus athchóirithe a chur ar aghaidh ina leith. D’fhéadfadh sé gur infheistíochtaí turasóireachta a thiocfadh as go leor de na bearta suaitheanta sin, arna liostú thíos: — athchóiriú: bonneagar na turasóireachta a athchóiriú chun a fheidhmíocht fuinnimh (foirgnimh atá nach mór neodrach ó thaobh fuinnimh), a inrochtaineacht agus bainistíocht a chuid acmhainní a fheabhsú, agus samhlacha gnó ciorclacha a fhorbairt (e.g. le haghaidh bainistiú bia agus dramhaíola) agus infheistíochtaí díreacha inbhuanaithe eachtracha/AE; — athsciliú agus uas-sciliú: oiliúint a sholáthar le haghaidh fiontraithe turasóireachta, go háirithe micrifhiontair agus FBManna, oibrithe agus bainisteoirí seirbhísí fáilte, d’fhonn tacú leis an aistriú glas agus digiteach; — nuachóiriú: tacú le digiteáil na riarachán poiblí atá freagrach as beartas turasóireachta agus comhroinnt sonraí a chur chun cinn idir riaracháin phoiblí, bainisteoirí seirbhísí fáilte agus gnólachtaí; — athluchtú agus athbhreoslú: infheistíochtaí sa tsoghluaisteacht ghlan agus an nascacht le cinn scríbe turasóireachta a fheabhsú, go háirithe áiteanna móra turasóireachta (e.g. iompar d’uisce, busanna, iompar poiblí); — trí shainlíne “thurasóireachta” a thabhairt isteach i dtionscadail TEN-T (conairí iompair Eorpacha), beifear in ann na sainiúlachtaí a bhaineann léi a chur san áireamh.

4.10. Beidh creat láidir comhpháirtíochta le comhpháirtithe Eorpacha/náisiúnta/réigiúnacha agus sóisialta (idirphlé sóisialta) riachtanach do na Ballstáit agus d’institiúidí an Aontais Eorpaigh. Beifear ag iarraidh ar eagraíochtaí AE/náisiúnta agus na sochaí sibhialta agus ar gheallsealbhóirí eile ról réamhghníomhach agus breisluacha a imirt ar an uile leibhéal (de bhreis ar bheith lánpháirteach sa Seimeastar Eorpach, faireachas margaidh etc.), lena mbainfidh roinnt cuspóirí fadtéarmacha coiteanna chomh maith le tráthchláir choiteanna agus cóineasú eacnamaíoch nua lena n-áireofar cuimsiú sóisialta. Tá géarghá le pleanáil roimh ré agus gníomhú trí athluacháil chuimsitheach a dhéanamh, clár oibre beartais comhpháirteach nithiúil agus gealltanais náisiúnta chun samhail ghnó turasóireachta agus iompair níos inbhuanaithe, níos tarraingtí agus níos idirnasctha a fhorbairt a bheidh oiriúnach don éileamh margaidh domhanda nua agus do stíleanna maireachtála athraithe.

An Bhruiséil, 23 Feabhra 2022. Uachtarán Choiste Eacnamaíoch agus Sóisialta na hEorpa Christa SCHWENG

(1) Teachtaireacht ón gCoimisiún, Europe’s moment: Repair and Prepare for the Next Generation [Deis na hEorpa: deisiú agus ullmhú don chéad ghlúin eile] (COM(2020) 456 final), tacaíocht do bheartas comhtháthaithe 2021-2027, agus pacáiste beart sláinte agus sábháilteachta amhail an beartas vacsaínithe, Deimhniú Digiteach COVID an Aontais, íoschaighdeán Shéala Sábháilteachta COVID-19 don turasóireacht Eorpach agus nithe eile nach iad.

(2) https://s3platform.jrc.ec.europa.eu/digitalisation-and-safety-for-tourism?p_l_back_url=%2Fsearch%3Fq%3Dtourism

(3) Is iad seo a leanas na príomhréimsí spéise san “aistriú turasóireachta” i gcás eagraíochtaí micrifhiontar agus FBManna agus geallsealbhóirí i gcoitinne: turasóireacht níos glaise (turasóireacht chiorclach, turasóireacht inrochtana don uile dhuine, soghluaisteacht neodrach ó thaobh carbóin de, eolas inbhuanaitheachta, tomhaltas inbhuanaithe), digiteáil (anailísíocht sonraí agus bainistíocht eispéireas fíorama, síorthurasóireacht dhigiteach agus eispéiris fhíorúla, seirbhísí fáilte arna gcumhachtú ag an teicneolaíocht, an claochlú ar chomhchruthú luacha, cumhachtú digiteach sholáthróirí agus thomhaltóirí na turasóireachta agus an t-eolas atá acu) agus athléimneacht (inniúlacht oiriúnaitheach shaol athraitheach na turasóireachta, uas-sciliú agus coimirciú oibre ardcháilíochta sa turasóireacht, rialachas seirbhísí fáilte a thacaíonn le dea-bhail an uile dhuine, tacaíocht chothromais, inrochtaineacht agus tionchar sóisialta na turasóireachta ar an athrú aeráide, aosú agus an bhearna dhigiteach).

(4) Dualgais eile a bheidh ar an ombudsman/údarás: faireachán a dhéanamh ar ghníomhaíochtaí na mBallstát i ndáil lena bPleananna Náisiúnta Téarnaimh agus Athléimneachta chun a mheas ar cuireadh athchóirithe a bhaineann le turasóireacht chun feidhme go comhleanúnach, chun faireachán a dhéanamh ar “scéimeanna athdheise” agus “scéimeanna luathrabhaidh” le haghaidh gnólachtaí turasóireachta agus gnólachtaí beaga iompair mar aon le clár sócmhainneachta so-úsáidte le haghaidh FBManna, agus chun na coinníollacha a chruthú do líne shonrach buiséid don turasóireacht, rud a léireodh tábhacht an éiceachórais seo agus a riachtanais araon i ndiaidh ghéarchéim COVID-19.

(5) Gníomhaíochtaí: dliteanais a athstruchtúrú, acmhainneachtaí na micrifhiontar chun braisliú agus comhiomlánú a neartú, caipiteal cothromais a chur cun cinn agus dreasachtaí cánach a chur ar fáil le haghaidh infheisteoirí príobháideacha, agus tacaíocht maidir le sásraí luathhrabhaidh le haghaidh gnólachtaí beaga atá i mbaol dócmhainneachta.

(6) Moladh ón gComhairle an 15 Márta 2018 maidir le Creat Eorpach do Phrintíseachtaí Ardchaighdeáin agus Éifeachtacha. (IO C 153, 2.5.2018, lch. 1).

(7) Thug A Mórgacht an Bhanríon Máxima óráid ina leith, ina cáil mar Abhcóide Speisialta Ard-Rúnaí na Náisiún Aontaithe ar son Maoiniú Cuimsitheach Forbraíochta (UNSGSA), ag Cruinniú Mullaigh G20 sa Róimh an 31 Deireadh Fómhair 2021, www.unsgsa.org.

(8) Ardán cuimsitheach le haghaidh tíortha G20 uile atá sa Chomhpháirtíocht Dhomhanda um Chuimsiú Airgeadais.

(9) IO C 429, 11.12.2020, lch. 219.

(10) Creat Sendai na Náisiún Aontaithe um Laghdú Rioscaí Tubaiste 2015-2030; líonra eolais FBManna agus ionaid taispeána ullmhachta, https://www.europeansmeacademy.eu/news/improving-preparednes-response-to-eu-natural-and-man-made-disasters/.

(11) Treoir (AE) 2015/2302 ó Pharlaimint na hEorpa agus ón gComhairle an 25 Samhain 2015 maidir le taisteal láneagraithe agus socruithe taistil nasctha (IO L 326, 11.12.2015, lch. 1).

(12) European Parliament Think Tank, Relaunching transport and tourism in the EU after COVID-19, Feabhra 2021.

(13) Ba ghnólachtaí beaga agus daoine féinfhostaithe sna slabhraí luacha agus soláthair faoi seach is measa a buaileadh, chomh maith le hoibrithe agus sochaithe agus a n-acmhainneachtaí athléimneachta.